Z A P I S N I K

Sa 10. sjednice Općinskog vijeća Općine Starigrad održane dana 15. veljače 2023. godine u 10:30 sati u vijećnici Općine Starigrad.

Prisutni vijećnici/ce: Marko Marasović, Ante Jukić, Marijan Čavić, Maja Milovac, Marina Vukić, Višeslav Dokoza, Ana Marija Krapić, Jole Petričević i Višnja Vukić

Odsutni vijećnici/ce: nema

Ostali: prisustvovali: pročelnik Marin Čavić i voditelji odsjeka Anita Milovac i Marija Jukić kao zapisničar

Sjednici je prisustvovao i Nikola Tesla sukladno podnesenom zahtjevu za prisustvo na sjednici.

Utvrđivanje kvoruma: predsjednik je otvorio 10. sjednicu i utvrdio da je na sjednici prisutno svih 9 vijećnika, prijedlog dnevnog reda dostavljen je s pozivom. Prijedlog dan na glasovanje, te je usvojen većinom glasova – 8 Za i 1 Protiv.

Za sjednicu je utvrđen slijedeći:

DNEVNI RED

1. Izvješće Mandatne komisije
2. Usvajanje zapisnika sa 9. sjednice Općinskog vijeća Općine Starigrad
3. Aktualno
4. I. Izmjene i dopune Proračuna za 2023. godinu
5. Odluka o izgledu i sadržaju iskaznice i izgledu službene odore komunalnog redara
6. Odluka o sprečavanju odbacivanja otpada na području Općine

**Ad.1.) Izvješće Mandatne komisije**

Dana 29.11.2022. g zaprimljen je podnesak vijećnika Jole Petričevića kojim obavještava o prestanku mirovanja mandata, mandat vijećnika Jole Petričevića počinje osmog dana od dostave obavijesti, odnosno 7.12.2022. g. a time prestaje mandat zamjenske vijećnice Martine Špalj. Jole Petričević je izabran na kandidacijskoj listi koalicije SDP-a i HSS-a.

Dana 30.11.2022. g.. zaprimljena je pisana ostavka vijećnice Marijane Milovac, te joj mandat prestaje danom podnošenja. Marijana Milovac izabrana je na kandidacijskoj listi HDZ-a. Dana 14.02.2023.g. zaprimljen je podnesak HDZ-a kojim se zamjenskim članom određuje Višnja Vukić.

Mandatna komisija predlaže da se prihvati izvješće i da se donese Zaključak o prestanku mirovanja mandata vijećniku Joli Petričeviću, odnosno prestanku mandata Martini Špalj, te da se donese Zaključak o prestanku mandata vijećnici Marijani Milovac i početku obnašanja dužnosti članice Višnje Vukić.

Općinsko vijeće Općine Starigrad, većinom je glasova – 8 glasova Za i 1 glas Protiv, prihvatilo

**Izvješće Mandatne komisije**

o prestanku mirovanja mandata vijećniku Joli Petričeviću, odnosno prestanku mandata Martini Špalj, te o prestanku mandata vijećnici Marijani Milovac i početku obnašanja dužnosti članice Višnje Vukić.

Vijećnici čiji je mandat aktiviran daju Prisegu i vlastoručno je potpisuju.

**Ad.2.) Usvajanje Zapisnika sa 9. sjednice Općinskog vijeća Općine Starigrad**

Zapisnik sa prethodne sjednice stavljen je na primjedbe. Zapisnik je potvrđen većinom glasova - 8 glasova Za i 1 Suzdržan

**Ad.3.). Aktualno**

Predsjednik Marko Marasović u 10:38 sati otvara točku dnevnog reda i daje riječ Pročelniku odnosno Povjereniku Vlade RH za obavljanje poslova iz nadležnosti općinskog načelnika Marinu Čaviću. Marin Čavić izvješćuje o aktivnostima od posljednje sjednice: radovi na Društvenom domu su u završnoj fazi, radovi na podfazi Središnjeg obalnog pojasa su pri kraju te je podnesen zahtjev za sufinanciranje II podfaze prema Ministarstvu mora, prometa i infrastrukture, u tijeku su radovi na više dionica nogostupa, u tijeku je sanacija potoka Mala Paklenica, vrši se katastarska izmjera dijela Općine Starigrad. Provedeni su prijevremeni izbori za općinskog načelnika.

Tijekom aktualnog sata vijećnik Višeslav Dokoza postavio je pitanje o raskidu po njegovim riječima nezakonito donesenih odluka bivšeg načelnika, koje se odnose na Alfa Koić j.d.o.o., te pitanje vezano za ostavku na radno mjesto pročelnika i otkaz ugovora o radu. Pročelnik je odgovorio vijećniku i pozvao se na očitovanje Ministarstva pravosuđa i uprave koje mu je dostavljeno a općinskoj upravi na znanje, u očitovanje je navedeno da Povjerenik Vlade RH nije nadležan za raskidanje ugovora i odluka bivšeg načelnika pogotovo ako se sumnja na počinjenje kaznenih djela za to su nadležne druge institucije.

Što se tiče otkaza ugovora o radu, pročelnik nema ugovor o radu već rješenje o imenovanju, javni natječaj za pročelnika bit će objavljen sukladno zakonu.

Maja Milovac postavlja pitanje ima li Povjerenik nadležnost za ukidanje ugovora i odluka bivšeg načelnika, za radove na nogostupu i rokove izvršenja, za društveni dom i katastarsku izmjeru.

Pročelnik je potvrdio odgovor vezano za nenadležnost za poništenje odluka bivšeg načelnika, odgovorio vezano za radove na nogostupu, nositelj projekta su Hrvatske ceste rokovi za izvođenje su krajem 3. mjeseca, društveni dom bi također trebao biti gotov krajem 3. mjeseca, što se tiče katastarske izmjere obuhvaćeno je građevinsko područje Tribnja a Seline i Starigrad su obuhvaćeni u većem opsegu, izostavljeni su zaseoci u Tribnju i Veliko Rujno, podnesena je zamolba da se i to uvrsti.

Jole Petričević postavlja pitanja može li predstavnik građana čija područja nisu ušla u katastarsku izmjeru doći na sastanak sa predstavnicima Državne geodetske uprave, mijenja se urbanistički plan Luke da li je Luka Starigrad skraćena, da li je predviđena ograda za stepenice ispred društvenog doma. Pročelnik odgovara vijećniku vezano za sastanak sutra je službeno otvaranje katastarske izmjere, Luka Starigrad je djelomično promijenila koncept, Gat Bikarija se produžuje, a sami obuhvat je smanjen zbog dubine, odnosno zbog samih troškova izgradnje. Naručitelj je Županijska lučka uprava. Stepenice ispred društvenog doma će se ograditi.

U 10:54 sati zatvara se točka dnevnog reda.

**Ad.4). I. Izmjene i dopune Proračuna za 2023.**

Uvodno izlaganje podnio je Pročelnik Marin Čavić: ove izmjene i dopune proračuna sastavljaju se isključivo radi dodavanja stavke održavanja prijevremenih izbora čiji troškovi nisu mogli biti planirani prilikom planiranja proračuna za 2023. godinu, radi se o povećanju proračuna za 15.000,00 EUR odnosno 0,36% u odnosu na Proračun za 2023.

Predsjednik je točku dnevnog reda dao na raspravu, a potom i na glasovanje.

Općinsko vijeće Općine Starigrad, većinom glasova je – 8 glasova Za i 1 glas Protiv , donijelo

**Odluku**

o I. izmjenama i dopuna Proračuna za 2023. godinu.

*Odluka čini sastavni dio Zapisnika.*

*U raspravi su sudjelovali: Višeslav Dokoza i Maja Milovac*

**Ad.5). Odluka o izgledu i sadržaju iskaznice i izgledu služben odore komunalnog redara**

Uvodno izlaganje podnio je Pročelnik Marin Čavić: Zakonom o komunalnom gospodarstvu propisan je obveza donošenja odluke kojom je definiran oblik i sadržaj iskaznice i izgled službene odore komunalnog redara te postupak izdavanje i uporabe.

Općinsko vijeće Općine Starigrad, jednoglasno je – 9 glasova Za, donijelo

**Odluku**

o izgledu i sadržaju iskaznice i izgledu službene odore komunalnog redara

*Odluka čini sastavni dio Zapisnika.*

*U raspravi su sudjelovali: Jole Petričević i Višeslav Dokoza*

**Ad.5). Odluka o sprečavanju odbacivanja otpada na području Općine Starigrad**

Uvodno izlaganje podnio je Pročelnik Marin Čavić: Zakonom o gospodarenju otpadom propisana je obveza donošenja odluke, odlukom se utvrđuju mjere za sprečavanje nepropisnog odbacivanja otpada i mjere za uklanjanje odbačenog otpada.

Općinsko vijeće Općine Starigrad, jednoglasno je – 9 glasova Za, donijelo

**Odluku**

o sprečavanju odbacivanja otpada na području Općine Starigrad

*Odluka čini sastavni dio Zapisnika.*

*U raspravi su sudjelovali: Višeslav Dokoza, Maja Milovac i Jole Petričević.*

Sjednica je završila sa radom u 11:12

Prijepis zapisnika sačinila Predsjednik Općinskog vijeća

Marija Jukić, struč.spec.publ.adm. Marko Marasović, dipl.ing. građ.